金陵作
作者：劉克莊
朝代：宋

paragraphs: 高牙拂雲車带雨，清曉西州氣成霧。
玉麟堂上少文書，白鷺亭前多杖屨。
古來此地一都會，城郭樓臺盡非故。
落日曚曨江北山，斷煙髣髴新亭路。
神州豈但夷甫責，西風更有元規污。
是中端的得長城，正自不能堪短簿。
戲馬頻從九日遊，南樓許共諸君住。
眼前突兀坡老碑，醉裏吟哦謫仙句。
只今蕙帳怨猿鶴，想見齊盟憶鷗鷺。
淮南四月蠶麥熟，宮闕山河煩卧護。
了知此意誠能馴，未許尋公遂初賦。